text: Речен кораб докара първия товар от Атлантика по каналите Рейн-Майн-Дунав - Вестник Утро
  Русе | От: Димитър Драганов | 26 март 2017, 23:30 | коментара | Брой: 7978
  Първи комбиниран превоз на товари от Атлантика до България по река извърши плаващият под румънски флаг "Дунав 4". Корабът докара 1000 тона торове, натоварени от пристанище Антверпен, където са пристигнали с жп композиция от северния френски град Лил. След това корабът минал по каналите Рейн-Майн-Дунав с товара за Русе, уточни Александър Николов от русенския клон на "Пристанищна инфраструктура".
  Така се откриват нови възможности за увеличаване на товарооборота между Западна и Централна Европа и България. Досега пътуващите към нас стоки са са били претоварвани в Ротердам на влакови композиции, с които са потегляли към страната ни.
  Вчера в 10.30 часа корабът навлезе в русенската акватория на Дунав и след като взе входна ревизия под хотел "Рига", пристана на кейовата стена на Пристанище-Запад за разтоварване. От там торовете ще бъдат превозени до земеделските производители с влакове и камиони, обясни Николов.